รองนายกรัฐมนตรี ยืนยัน คำสั่ง คสช.ขยายเวลาให้ กกต.แบ่งเขตเลือกตั้ง ไม่กระทบโรดแมปเลือกตั้งและคุ้มครองการทำหน้าที่ กกต.
รองนายกรัฐมนตรี ยืนยัน คำสั่ง คสช.ขยายเวลาให้ กกต.แบ่งเขตเลือกตั้ง ไม่กระทบโรดแมปเลือกตั้งและคุ้มครองการทำหน้าที่ กกต.

นายวิษณุ เครืองาม รองนายกรัฐมนตรี กล่าวว่า คณะกรรมการการเลือกตั้ง หรือ กกต.ไม่ได้เข้ามาชี้แจงรายละเอียดเกี่ยวกับการพิจารณาแบ่งเขตเลือกตั้งและการเลือกสมาชิกวุฒิสภา ในที่ประชุมคณะรัฐมนตรี แต่ กกต.ได้นัดหมายพรรคการเมืองชี้แจงทำความเข้าใจในวันที่ 22 พ.ย.นี้ 
พร้อมย้ำว่ารัฐบาลไม่ได้แทรกแซงการทำหน้าที่ของ กกต. อีกทั้งคำสั่งหัวหน้าคณะรักษาความสงบแห่งชาติที่ขยายระยะเวลาการแบ่งเขตเลือกตั้งจะส่งผลดีต่ออนาคต โดยเฉพาะจะเป็นตัวช่วยคุ้มกันการทำหน้าที่ของ กกต.เพื่อไม่ให้ถูกฟ้องร้อง ซึ่งในเรื่องนี้ กกต.ก็รับทราบเหตุผลในการที่รัฐบาลออกคำสั่งนี้ และยืนยันคำสั่งนี้ไม่กระทบต่อโรดแมปการเลือกตั้งที่กำหนดไว้ และไม่กระทบต่อวันเปิดให้ลงสมัครรับเลือกตั้ง 
ทั้งนี้ย้ำว่าเจตนารมย์ของรัฐบาลไม่มีการเอื้อประโยชน์ให้แก่ใคร หรือพรรคการเมืองใด เพื่อให้ได้เปรียบและเสียเปรียบในการลงแข่งขันเลือกตั้ง อีกทั้งยืนยันว่าคำสั่งนี้ไม่ใช่การขยายเวลาเป็นเพียงการให้ กกต.ทำหน้าที่แก้ปัญหาต่อให้แล้วเสร็จ โดยไม่ต้องกังวลว่าจะต้องเร่งรีบทำประกาศให้แล้วเสร็จตามกรอบเวลาเดิม ซึ่งหากไม่ออกคำสั่งดังกล่าวมา กกต.ก็อาจมีความผิดได้ แต่สุดท้าย กกต.เมื่อทบทวนการแบ่งเขตและรายละเอียดต่างๆ แล้ว ไม่มีการเปลี่ยนแปลง ก็สามารถดำเนินการตามขั้นตอนต่อไปได้

นายวิษณุ ย้ำด้วยว่า ในวันที่ 11 ธ.ค.นี้ พระราชบัญญัติประกอบรัฐธรรมนูญ หรือกฎหมายเลือกตั้งจะมีผลบังคับใช้ แล้วจากนั้นก็จะมีการประกาศพระราชกฤษฎีกาการเลือกตั้งออกมา แต่ยังไม่สามารถระบุวันที่ได้ เพราะขึ้นอยู่กับ กกต.ว่าจะส่งเรื่องการแบ่งเขตเลือกตั้งมายังรัฐบาลเมื่อใด เพื่อนำเข้าสู่ที่ประชุม ครม.และดำเนินการตามขั้นตอนต่อไป ซึ่งทันทีที่พระราชกฤษฎีกาประกาศใช้ พรรคการเมืองก็จะสามารถหาเสียงได้ พร้อมกับการปลดล็อคคำสั่ง คสช. จากนั้น กกต.ก็จะประกาศวันเลือกตั้ง วันรับสมัคร ส.ส. รวมถึงสถานที่รับสมัครทั่วประเทศ ภายใน 5 วัน ดังนั้นวันเลือกตั้งจะเป็นวันที่ 24 ก.พ.62 หรือไม่ ก็ต้องติดตามผลต่อไป